เมื่อวันที่ 23 สิงหาคม นายวิษณุ เครืองาม รองนายกรัฐมนตรี ให้สัมภาษณ์ภายหลังประชุมคณะรัฐมนตรีว่า ได้แจ้งให้ที่ประชุม ครม.รับทราบกรณีประธานสภาส่งคำร้องของ ส.ส.ฝ่ายค้าน ให้ศาลรัฐธรรมนูญวินิจฉัยความเป็นนายกรัฐมนตรีของ พล.อ.ประยุทธ์ จันทร์โอชา สิ้นสุดลง เนื่องจากดำรงตำแหน่งนายกรัฐมนตรี รวมเวลาเกิน 8 ปี ซึ่งศาลรัฐธรรมนูญจะประชุมวันที่ 24 สิงหาคม อาจสั่งรับหรือไม่รับคำร้องก็ได้ แต่คิดว่าไม่มีเหตุผลอะไรที่จะไม่รับ ถ้าศาลรับเรื่องจะตามมาด้วยการสั่งให้หยุดปฏิบัติหน้าที่ชั่วคราว หรือว่าไม่ต้องหยุดปฏิบัติหน้าที่ชั่วคราว แต่อาจไม่ได้สั่งวันที่ 24 สิงหาคม เนื่องจากมีกระบวนการไต่สวน 2-3 วัน ถ้าศาลสั่งให้นายกฯหยุดปฏิบัติหน้าที่ก็ต้องหยุด โดยมีผู้ขึ้นมาปฏิบัติหน้าที่แทนตามที่เรียงลำดับเอาไว้คือ พล.อ.ประวิตร วงษ์สุวรรณ รองนายกรัฐมนตรี เป็นผู้รักษาการตำแหน่งนายกรัฐมนตรี แต่ถ้าศาลสั่งว่าไม่ต้องหยุดปฏิบัติหน้าที่ หรือไม่ได้พูดอะไรเกี่ยวกับเรื่องหยุดก็ไม่ต้องหยุด ปฏิบัติหน้าที่ต่อไปตามปกติจนกว่าจะมีคำวินิจฉัยซึ่งไม่รู้ว่าเมื่อไหร่ แต่เชื่อว่าจะเร็ว  เมื่อถามว่า เป็นนัยยะในเชิงบวก หรือเชิงลบต่อ พล.อ.ประยุทธ์ นายวิษณุกล่าวว่า ไม่ทราบ แต่มีนัยยะ เมื่อถามว่ามีนัยยะหมายความว่าอย่างไร นายวิษณุกล่าวว่า พูดได้แค่นี้ จะเป็นนัยยะอะไรต่อแล้วแต่คุณ
นายวิษณุ เครืองาม นายวิษณุ นายวิษณุ
พล.อ.ประยุทธ์ จันทร์โอชา นายกฯ พล.อ.ประยุทธ์